સંગઠને કાઉન્સેલિંગ કેન્દ્ર થકી અનેક બહેનોના લગ્નજીવનના તણાવ દૂર કરીને લગ્નજીવન બચાવ્યાં છે. સંસ્થા થકી ‘મફત કાનૂની સેવા સત્તા મંડળ’ વિશેની માહિતી મેળવીને બહેનો વકીલની મફત સેવા મેળવતી થઈ છે. વધુ નોંધપાત્ર વાત તો એ છે કે, જ્યારે કૉર્ટમાં સમાધાન ન થાય અને જ્ઞાતિ-સમાજ દ્વારા પણ પ્રશ્નનો ઉકેલ ન આવે ત્યારે વકીલો અને જજ સાહેબ, સમાધાન માટે તે કેસ સંગઠનની ઑફિસે મોકલી આપે છે. વળી, બાવળા તાલુકાના કે નજીકના કોઈ પણ પોલીસ સ્ટેશનમાં બહેનોને લગતા કેસ આવે ત્યારે સામાજિક કાર્યકર તરીકે સંગઠનની બહેનોને ત્યાં હાજર રાખવામાં આવે છે. ત્યાં સંગઠન દ્વારા બહેનોને જરૂરી મદદ પૂરી પાડવામાં આવે છે. સંગઠન હવે બાળકોની જાતીય સતામણીને લગતા કેસોમાં બાળકોને ન્યાય અપાવવા સક્રિય બન્યું છે. ગ્રામ સ્તરનાં નોંધપાત્ર કાર્યો આગવી કાર્યપદ્ધતિથી કરીને સંગઠને સ્થાનિક મહિલાઓને મહત્ત્વનો મંચ પૂરો પાડ્યો છે.